יצחק קליין (עורך)

הרב יצחק קליין (תרכ"א, 1861 טאב – תש"ד, 1944) היה דיין ועורך כתבי העת התורני "אוהל יצחק" ו"המגיד" בסאטמר, מן היחידים שפעלו בתחום הספרות התורנית בטרנסילבניה מבלי להשתייך למחנה האורתודוקסי. נספה בשואה.

 תולדות חייו 
נולד בשנת תרכ"א בעיירה טאב שבהונגריה, לאביו ר' ישראל קליין ולאמו רייזל. אביו היה תלמיד חכם ונכבד בקהילתו. בילדותו עברו בני המשפחה להתגורר בעיר סאטמר.

למד תחילה בישיבת השבט סופר בעיר פרשבורג ואחר כך בישיבתו של הרב אליעזר זוסמן סופר בעיר פאקש. נישא לשרה רחל, בתו של הרב חיים פרידריך, אב"ד טורץ .

בשנת תרס"ב מונה לדיין בקהילת הסטטוס קוו בעיר סאטמר, ושימש לצד רב הקהילה רבי שמואל זיינוול יורדאן. מינויו עורר התנגדות מצד חוגים אורתודוקסיים, אך הוא המשיך בתפקידו לאורך עשרות שנים. בין שתי מלחמות העולם כיהן כראב"ד הקהילה.

למרות עמדתו במסגרת קהילת הסטטוס קוו, שמר הרב קליין על אורח חיים מסורתי, לא שינה מלבושו ולא סטה ממסגרת ההלכה. עם זאת, היותו חלק מן המחנה הלא-אורתודוקסי גרמה לריחוק מצדו של הממסד הרבני האורתודוקסי בטרנסילבניה, וכתוצאה מכך חלק גדול מן הכותבים בכתביו היו רבנים מחוץ להונגריה, שלדבריו "לא הכירו את המצב ההשקפתי" במדינה.

שימש גם כצנזור לספרים עבריים, לאחר שטרנסילבניה עברה לרשות רומניה והשלטונות הרומניים הנהיגו צנזורה על הפרסומים הנדפסים.

נספה בשואה בשנת תש"ד.

 פועלו הספרותי 
שמאל|ממוזער|150px|בית הכנסת הגדול של קהילת סטטוס קוו בסטמר, שבו שימש הרב יצחק קליין כראב"ד

הרב קליין הרבה לפרסם מאמרים תורניים, בעיקר בענייני הלכה ופלפול, וזכה להכרה בזכות כתיבתו.

בשנים תרס"ג–תרע"ד ערך את כתב העת התורני אוהל יצחק, שיצא לאור מדי חודש בסאטמר. כתב העת כלל חידושי תורה, מאמרי פלפול ותגובות לדיונים הלכתיים. בעקבות פרוץ מלחמת העולם הראשונה חדל העיתון להופיע.

במהלך אותה תקופה הדפיס גם את הספר זיכרון ישראל (סאטמר, תרע"ב), ספר זיכרון לאביו ר' ישראל, ובו הספד שכתב עליו, תשובות שפרסם בעבר, וחידושים נוספים תחת הכותרת "פלפלתי עם גאוני וחכמי הדור".

בשנת תרפ"ח חידש את פעילותו הספרותית וייסד את כתב העת המגיד, שיצא לאור בסאטמר עד שנת תרצ"ט. כתב עת זה שימש כמאסף דרשות וחידושים לכל שבתות השנה, וכן לנושאים שונים: מועדים, נשואין, ברית מילה, הספדים ועוד.

ספרו האחרון, קול חתן (סאטמר, תרצ"ז), כולל פלפולים, נאומים ודרושים. הספר מיועד לשימושם של חתנים ונואמים, והוא כולל קטעי הלכה, דרשות ודברי תורה, מלוּוים בהערות מן השולחן ערוך ופרשניו.

 הערכה וביקורת 
הרב יצחק קליין נחשב לדמות ייחודית בזירת התורה של טרנסילבניה: אף שלא השתייך למחנה האורתודוקסי, כתביו עסקו בלעדית בספרות תורנית מסורתית. בשל כך, עורר יחס מעורב – מצד אחד זכה להערכה בזכות כתיבתו התורנית הענפה, ומצד שני זכה ליחס מסויג מצד רבני הסביבה, שראו בו חלק ממחנה הסטטוס קוו.

התכתב עם הרבנים, רבי מאיר דן פלוצקי, רבי חיים חזקיהו מדיני.

 ספריו 
אוהל יצחק – כתב עת תורני, סאטמר תרס"ג–תרע"ד.
עונג שבת – כתב עת תורני, סאטמר תר"ע.
זיכרון לישראל – ספר זיכרון לאביו, כולל הספדים וחידושי תורה, סאטמר תרע"ב.
מגד ירחים – כתב עת חודשי לדרשות וחידושי תורה, סאטמר תרפ"ה–תרפ"ז.
המגיד – כתב עת חודשי לדרשות וחידושי תורה, סאטמר תרפ"ח–תרצ"ט.
ברכת אברהם – פלפולים ודרשות, טארנא תרצ"ד-תרצ"ו.
קול חתן – דגמי דרשה לחתנים, ופלפולים ודרשות, סאטמר תרצ"ז.

 משפחתו 
בנו, ארנסט דוד קליין, היה רב ומילונאי בהוגריה וקנדה.

 לקריאה נוספת 
 'הרב ר' יצחק קליין', בתוך: שמואל נח גוטליב, אהלי שם, פינסק תרע"ב, עמ' 425
 'ר' יצחק בן ר' ישראל קליין', בתוך: יצחק יוסף כהן, חכמי טראנסילוואניה, ירושלים תשמ"ט, עמ' 210–211
יצחק יוסף כהן, הדפוס העברי בטרנסילבניה, קריית ספר (תשי"ח) לה, עמ' 499–512.
 'קליין הרב יצחק בן ר' ישראל', בתוך: ברוך טקרטין ולוסיאן-זאב הרשקוביץ, אנציקלופדיה ליהדות רומניה, מוסד הרב קוק תשע"ב, כרך ב, עמ' 719–720

 קישורים חיצוניים 

קטגוריה:רבנים הונגרים
קטגוריה:אבות בתי דין
קטגוריה:יהודים בשואה: הונגריה
קטגוריה:הונגרים שנולדו ב-1861
קטגוריה:הונגרים שנפטרו ב-1944